DA Den Europæiske Unions Tidende CE 84/813

(2004/C 84 E/0908)

SKRIFTLIG FORESPØRGSEL E-0579/04

af Mihail Papayannakis (GUE/NGL) til Kommissionen

(26. februar 2004)

Om: Vasova-indsøen

I forlængelse af min skriftlige forespørgsel E-1307/02 (1) om bygning af tanke til oplagring af brændsel ved Vasova-indsøen forelægger jeg Kommissionen følgende oplysninger for at lette de undersøgelser, som den skal foretage i forbindelse hermed: Vasova-indsøen, som er en del af Nestos-deltaet og Keramoti-indsøerne, er blevet foreslået af Grækenland under kode GR 1150010 som et område af fællesskabsbetydning i henhold til direktiv 92/43/EØF (2). I stedet for, at området blev optaget i det østlige Makedoniens og Trakiens nationalpark og beskyttet som en integreret del af Nestos-deltaets økosystem, bliver det helt udelukket fra de beskyttede områder, selv formelt set. Det areal, der er bestemt til bygning af tanke til oplagring af brændsel, er i øvrigt i mellemtiden blevet seksdoblet og udtaget af nationalparken i modstrid med, hvad der var fastlagt i akten om oprettelse af parken fra 1996.

Kan Kommissionen, eftersom der er tale om en uhørt overtrædelse af fællesskabsbestemmelserne om bevarelse af naturtyper samt vilde dyr og planter, undersøge, på grundlag af hvilken national lovgivning eller hvilke fællesskabsbestemmelser Ministeriet for Miljø, Fysisk Planlægning og Offentlige Arbejder udelukker indsøen fra den miljøbeskyttelse, som den burde være omfattet af?

Svar afgivet på Kommissionens vegne af Margot Wallström

(5. april 2004)

Kommissionen takker det ærede medlem for disse supplerende oplysninger.

På grundlag af de forhold, som det ærede medlem har gjort opmærksom på i sin forespørgsel E-1307/02 (3), har Kommissionen indledt en rutinemæssig undersøgelse for at få afklaret spørgsmålet om, hvorvidt etableringen af nye tanke til oplagring og distribution af olieprodukter ved Vasova-indsøens bred, ud over de allerede eksisterende tanke, er forenelig med Fællesskabets miljøbestemmelser. Den pågældende lokalitet er et vådområde af stor økologisk værdi, som af de græske myndigheder er blevet udpeget som særligt beskyttet område (»Nestos-deltaet og Keramoti-indsøerne« — kode GR11 5001) i henhold til Rådets direktiv 79/409/EØF af 2. april 1979 om beskyttelse af vilde fugle (4), og er endvidere blevet foreslået som lokalitet af fællesskabsbetydning (»Nestos-deltaet og Keramoti-indsøerne — omkringliggende område og kystområde« - kode GR11500010) i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter (5).

Undersøgelsen har vist, at det ikke er muligt at påvise nogen overtrædelse af Rådets direktiv 85/337/EØF af 27. juni 1985 (6), som ændret ved direktiv 97/11/EF af 3. marts 1997 (7) om vurdering af visse offentlige og private projekters indvirkning på miljøet, samt Rådets direktiv 96/82/EF af 9. december 1996 (8) om kontrol med risikoen for større uheld med farlige stoffer.

Derimod ser det ud til, at de græske myndigheder ikke har truffet de nødvendige foranstaltninger for at oprette en passende beskyttelsesordning for lokaliteten og for at undgå forringelse af naturtyperne samt alvorlige forstyrrelser af arterne. Endvidere har de græske myndigheder ikke sørget for, at alle planer eller projekter, som i sig selv eller i forbindelse med andre planer og projekter kan påvirke den pågældende lokalitet væsentligt, vurderes med hensyn til deres virkninger på lokaliteten under hensyn til bevarings-målsætningerne for denne lokalitet.

Kommissionen følger sagen meget opmærksomt og vil ikke tøve med at træffe passende foranstaltninger og eventuelt indlede en overtrædelsesprocedure for at sikre, at Grækenland overholder forpligtelserne i henhold til artikel 4, stk. 1, 2 og 4, i direktiv 79/409/EØF samt artikel 7 og 6, stk. 2 og 3, i direktiv 92/43/EØF.

(1) EFT C 301 E af 5.12.2002, s. 119.

(2) EFT L 206 af 22.7.1992, s. 7.

(3) EFT C 301 af 5.12.2002.

(4) EFT L 103 af 25.4.1979.

(5) EFT L 206 af 22.7.1992.

(6) EFT L 175 af 5.7.1985.

(7) EFT L 73 af 14.3.1997.

(8) EFT L 10 af 14.1.1997.